b'\n_START_ARTICLE_\nAeroportul Interna\xc8\x9bional Bra\xc8\x99ov\n_START_SECTION_\nConstruc\xc8\x9bie\n_START_PARAGRAPH_\n\xc3\x8en septembrie 2012 a fost stabilit c\xc3\xa2\xc8\x99tig\xc4\x83torul licita\xc8\x9biei de construire a pistei aeroportului. Potrivit caietului de sarcini, Vectra Service SRL a avut cea mai bun\xc4\x83 ofert\xc4\x83, cu pre\xc8\x9bul cel mai mic, adic\xc4\x83 de 12,7 milioane de euro. Pista aeroportului a fost inaugurat\xc4\x83 oficial pe data de 3 octombrie 2014. De atunci Consiliul Jude\xc8\x9bean a mai alocat 106 milioane de lei \xc8\x99i a f\xc4\x83cut un \xc3\xaemprumut pentru alte 100 milioane de lei tot pentru Aeroport. Banii sunt necesari pentru terminalul de pasageri de 3.600 de mp, turnul de control, parcarea de 163 de locuri \xc8\x99i alte lucr\xc4\x83rile necesare finaliz\xc4\x83rii investi\xc8\x9biei. \xc3\x8en total Aeroportul va costa 57 de milioane de euro (include \xc8\x99i pista care a costat 13 milioane de euro)._NEWLINE_\xc3\x8en 2018 vor \xc3\xaencepe lucr\xc4\x83rile pentru realizarea c\xc4\x83ilor de rulare. Licita\xc8\x9bia a fost c\xc3\xa2\xc8\x99tigat\xc4\x83 de SC PORR Construct SRL care a oferit un pre\xc8\x9b de 31 de milioane de lei. Potrivit proiectului, se vor realiza urm\xc4\x83toarele obiective: cale de rulare Alfa (cu o lungime de 200 de metri \xc8\x99i o l\xc4\x83\xc8\x9bime de 23 de metri, plus acostamente); platforma de \xc3\xaembarcare-debarcare (care va avea dimensiunea de 135 m/145 m \xc8\x99i va permite sta\xc8\x9bionarea a trei aeronave de categoria C cu anvergura aripilor de 36 metri); canalizare pluvial\xc4\x83 pentru obiectivele proiectate \xc8\x99i pentru pista de decolare-aterizare existent\xc4\x83; montare tubulatur\xc4\x83 de balizaj pentru obiectivele proiectate (cale de rulare \xc8\x99i platform\xc4\x83); iluminat platform\xc4\x83; elemente de protec\xc8\x9bie a construc\xc8\x9biilor din banda pistei._NEWLINE_Odat\xc4\x83 cu construirea aeroportului, acesta va crea aproximativ 6.000 de locuri de munc\xc4\x83. Acesta va aduce la Bra\xc8\x99ov \xc8\x99i mai mul\xc8\x9bi turi\xc8\x99ti, Bra\xc8\x99ovul fiind pe locul 2 ca num\xc4\x83r de turi\xc8\x99ti dup\xc4\x83 capitala Bucure\xc8\x99ti. Aeroportul va fi foarte atractiv pe partea de cargo, ora\xc8\x99ul fiind situat chiar \xc3\xaen centrul \xc8\x9b\xc4\x83rii. Potrivit estim\xc4\x83rilor Consiliului Jude\xc8\x9bean primul avion va decola de pe Aeroportul Bra\xc8\x99ov \xc3\xaen 2020.\n_START_SECTION_\nLinii aeriene \xc8\x99i destina\xc8\x9bii\n_START_PARAGRAPH_\nDeocamdat\xc4\x83 nu s-au ales companiile aeriene cu care aeroportul va lucra, acestea fiind alese dup\xc4\x83 terminarea aeroportului, dar, din Bra\xc8\x99ov, vor fi foarte probabil, zboruri c\xc4\x83tre Budapesta, M\xc3\xbcnchen, Bergamo, Istanbul sau Tel Aviv, dar \xc8\x99i curse interne spre Timi\xc8\x99oara, Oradea, Ia\xc8\x99i sau Bucure\xc8\x99ti, dup\xc4\x83 declara\xc8\x9biile consiliului jude\xc8\x9bean. Consiliul sper\xc4\x83 ca aeroportul s\xc4\x83 lucreze cu aproape 12 companii aeriene.'